Document ID: 31994D0309

ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Απριλίου 1994 για τη θέσπιση υγειονομικών όρων και καθεστώτος κτηνιατρικής πιστοποίησης για την εισαγωγή από τρίτες χώρες ορισμένων τροφών για μικρά ζώα καθώς και ορισμένων ακατέργαστων βρώσιμων προϊόντων για μικρά ζώα που περιέχουν ζωικά υλικά χαμηλού κινδύνου (Κείμενο που παρουσιάζει ενδιαφέρον για τον ΕΟΧ) (94/309/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/118/ΕΟΚ του Συμβουλίου της 17ης Δεκεμβρίου 1992 για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ (1), και ιδίως το άρθρο 10 παράγραφος 2 στοιχείο γ),
Εκτιμώντας:
ότι, βάσει του παραρτήματος Ι κεφάλαιο 4 της οδηγίας 92/118/ΕΟΚ, καθορίζονται οι προϋποθέσεις για την εισαγωγή τροφών για μικρά ζώα, οι οποίες περιέχουν υλικά χαμηλού κινδύνου, όπως ορίζεται βάσει της οδηγίας 90/667/ΕΟΚ του Συμβουλίου (2), όπως τροποποιήθηκε από την οδηγία 92/118/ΕΟΚ-
ότι, βάσει της απόφασης 94/278/ΕΚ της Επιτροπής (3), καθορίστηκε κατάλογος τρίτων χωρών από τις οποίες τα κράτη μέλη επιτρέπουν την εισαγωγή τροφών για μικρά ζώα και ορισμένων ακατέργαστων βρώσιμων προϊόντων για μικρά ζώα-
ότι πρέπει να καθοριστούν όροι σχετικά με την υγεία των ζώων και απαιτείται κτηνιατρική πιστοποίηση για την εισαγωγή αυτών των προϊόντων- ότι εφαρμόζονται διαφορετικοί όροι σχετικά με την υγεία των ζώων, για τις τροφές μικρών ζώων, ανάλογα με το εάν πρόκειται για τροφή για μικρά ζώα σε ερμητικά σφραγισμένο περιέκτη, ημιυδαρή τροφή για μικρά ζώα ή αποξηραμένη τροφή για μικρά ζώα-
ότι, κυρίως, οι εν λόγω τροφές για μικρά ζώα μπορούν να περιέχουν ζωικές πρωτεΐνες- ότι επιτρέπεται στα κράτη μέλη να διατηρούν τους εθνικούς κανόνες για τις εισαγωγές, που ισχύουν πριν τις 18 Δεκεμβρίου 1992, σχετικά με τις απαιτήσεις που εφαρμόζονται όσον αφορά τη σπογγώδη εγκεφαλοπάθεια βοοειδών (BSE) και scrapie, εν αναμονή λήψεως αποφάσεως σχετικά με τον τύπο της θερμικής επεξεργασίας που είναι ικανή να καταστρέψει τον υπεύθυνο παράγοντα-
ότι, λαμβανομένης υπόψη της θέσπισης νέου καθεστώτος πιστοποίησης, θα πρέπει να προβλεφθεί προθεσμία για την εφαρμογή του-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη επιτρέπουν την εισαγωγή τροφών προελεύσεως τρίτων χωρών για μικρά ζώα, οι οποίες μπορεί να περιέχουν κατεργασμένη ζωική πρωτεΐνη που προέρχεται από υλικά υψηλού κινδύνου, οι οποίες δεν προορίζονται για ανθρώπινη κατανάλωση, σε ερμητικά σφραγισμένους περιέκτες, εφόσον συνοδεύονται από υγειονομικό πιστοποιητικό, όπως αυτό καθορίζεται στο παράρτημα Α.
2. Τα κράτη μέλη επιτρέπουν την εισαγωγή ημιυδαρών τροφών προελεύσεως τρίτων χωρών για μικρά ζώα, οι οποίες δεν πρέπει να περιέχουν κατεργασμένη ζωική πρωτεΐνη που προέρχεται από υλικά υψηλού κινδύνου, οι οποίες δεν προορίζονται για ανθρώπινη κατανάλωση, εφόσον συνοδεύονται από υγειονομικό πιστοποιητικό, όπως αυτό καθορίζεται στο παράρτημα Β.
3. Τα κράτη μέλη επιτρέπουν την εισαγωγή ξηρών τροφών προελεύσεως τρίτων χωρών για μικρά ζώα, οι οποίες δεν πρέπει να περιέχουν κατεργασμένη ζωική πρωτεΐνη που προέρχεται από υλικά υψηλού κινδύνου, οι οποίες δεν προορίζονται για ανθρώπινη κατανάλωση, εφόσον συνοδεύονται από υγειονομικό πιστοποιητικό, όπως αυτό καθορίζεται στο παράρτημα Γ.
4. Τα κράτη μέλη επιτρέπουν την εισαγωγή ακατέργαστων βρώσιμων προϊόντων προελεύσεως τρίτων χωρών για μικρά ζώα, τα οποία έχουν παραχθεί από δέρματα οπληφόρων, εφόσον συνοδεύονται από υγειονομικό πιστοποιητικό, όπως αυτό καθορίζεται στο παράρτημα Δ.
5. Τα υγειονομικά πιστοποιητικά που αναφέρονται στις παραγράφους 1 έως 4 αποτελούνται από ένα φύλλο και συμπληρώνονται σε μία τουλάχιστον από τις επίσημες γλώσσες του κράτους μέλους που διεξάγει τον έλεγχο εισαγωγής.
Άρθρο 2
Η παρούσα απόφαση εφαρμόζεται από την 1η Ιουλίου 1994.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 27 Απριλίου 1994.

Labels: 17
5
0
3
6